text: Købmandens røde bånd er klippet i Nim
  01 juni 2019 kl. 10.56
  I november sidste år blev det første spadestik taget til en købmand i Nim. Lørdag åbner skydedørene for første gang.
  ”Hold da fast, der er mange mennesker.”
  Det var de første ord, der kom ud af købmand Allan Kring Bülow, da han tidligere i dag trådte op på podiet foran Min Købmand i Nim for at byde velkommen til alle de nye kunder.
  - Jeg er jo glad. Det varmer oprigtigt hele vejen ind i kroppen, siger han om det store fremmøde til åbningsdagen.
  Travlhed til det sidste
  Allan, resten af butikkens ansatte og en bunke frivillige arbejdede fredag på livet løs for at blive færdige, så de første kunder kunne træde ind i en flot købmandsbutik i dag.
  - Det har været et tæt løb. Vi har arbejdet mange timer de sidste par dage, fortæller Allan Kring Bülow.
  Men de nåede det. Næsten da. Det eneste hængeparti er lidt rod på lageret og et manglende spisebord til de ansatte.
  Købmanden håber, at butikken kan blive en tilføjelse til listen over steder, hvor borgerne i Nim mødes og snakker om, hvad der er sket siden sidst.
  - Vi kan være aktive i bylivet. De (borgerne, red.) skal bruge os i forbindelse med byfester og arrangementer. De skal møde hinanden hernede på parkeringspladsen. Det skal være et samlingssted for dem, håber købmanden.
  Han er i hvert fald tilfreds med dagens åbning og krydser fingre for, at kundetallet fortsætter sådan.
  
  